b'\n_START_ARTICLE_\nMoartea domnului L\xc4\x83z\xc4\x83rescu\n_START_SECTION_\nSinopsis\n_START_PARAGRAPH_\n\xc3\x8entr-o sear\xc4\x83, la Bucure\xc8\x99ti, b\xc4\x83tr\xc3\xa2nul domn Dante Remus L\xc4\x83z\xc4\x83rescu, de 62 de ani, care locuie\xc8\x99te singur \xc3\xaentr-un apartament de bloc, \xc3\xaempreun\xc4\x83 cu pisicile sale, nu se simte bine. Sun\xc4\x83 la ambulan\xc8\x9b\xc4\x83, acuz\xc3\xa2nd dureri de cap \xc8\x99i vomitare. \xc3\x8en timp ce la televizor este deschis un talk show, sun\xc4\x83 din nou la salvare, pentru a preciza c\xc4\x83 a fost operat de ulcer \xc8\x99i c\xc4\x83 ar trebui s\xc4\x83 fie consultat de un specialist._NEWLINE_A\xc8\x99ez\xc3\xa2ndu-se pe pat, vomit\xc4\x83 iar\xc4\x83\xc8\x99i, g\xc4\x83sind puterea s\xc4\x83 \xc3\xae\xc8\x99i spele c\xc4\x83ma\xc8\x99a \xc8\x99i s\xc4\x83 se \xc3\xaembrace pentru c\xc3\xa2nd va trebui s\xc4\x83 plece la spital. \xc3\x8en timp ce a\xc8\x99teapt\xc4\x83 ambulan\xc8\x9ba, o sun\xc4\x83 pe sora sa Eva, care locuie\xc8\x99te \xc3\xaen T\xc3\xa2rgu Mure\xc8\x99. Vorbind \xc3\xaent\xc3\xa2i cu cumnatul s\xc4\x83u, \xc3\xaei d\xc4\x83 asigur\xc4\x83ri c\xc4\x83 i-a trimis o sum\xc4\x83 de bani pe care trebuia s\xc4\x83 i-o returneze. Apoi o cere pe sora sa la telefon, cu care are o discu\xc8\x9bie \xc3\xaen contradictoriu, pentru motivul c\xc4\x83 Bianca, fiica lui L\xc4\x83z\xc4\x83rescu, ar suna-o pe ea mai des. C\xc3\xa2nd \xc3\xaei spune c\xc4\x83 nu se simte bine din cauza ulcerului, Eva \xc3\xaei repro\xc8\x99eaz\xc4\x83 b\xc4\x83utul, b\xc4\x83rbatul \xc3\xaenchiz\xc3\xa2ndu-i \xc3\xaen cele din urm\xc4\x83 telefonul \xc3\xaen nas._NEWLINE_Pentru c\xc4\x83 ambulan\xc8\x9ba tot nu a venit, merge la vecinii s\xc4\x83i, Mihaela \xc8\x99i Sandu Sterian, ca s\xc4\x83 cear\xc4\x83 un Distonocalm. Ace\xc8\x99tia, ocupa\xc8\x9bi cu treburi casnice (fac peltea), \xc3\xael acuz\xc4\x83 c\xc4\x83 bea, \xc3\xaens\xc4\x83 b\xc4\x83rbatul, a\xc8\x99ezat pe treptele din fa\xc8\x9ba u\xc8\x99ii, le spune c\xc4\x83 a vomitat de patru ori. Ei se ofer\xc4\x83 s\xc4\x83 \xc3\xaei dea \xc3\xaen schimb un Diclofenac. Sandu \xc3\xaei d\xc4\x83 dou\xc4\x83 pilule \xc8\x99i \xc3\xael sf\xc4\x83tuie\xc8\x99te s\xc4\x83 fac\xc4\x83 o baie, iar c\xc3\xa2nd domnul L\xc4\x83z\xc4\x83rescu aproape se pr\xc4\x83bu\xc8\x99e\xc8\x99te, \xc3\xael duce p\xc3\xa2n\xc4\x83 la el acas\xc4\x83. _NEWLINE_\xc3\x8en apartamentul domnului L\xc4\x83z\xc4\x83rescu, Mihaela aduce un medicament \xc8\x99i ap\xc4\x83. Sandu r\xc4\x83m\xc3\xa2ne l\xc3\xa2ng\xc4\x83 patul domnului L\xc4\x83z\xc4\x83rescu, repro\xc8\x99\xc3\xa2ndu-i mizeria din cas\xc4\x83 \xc8\x99i \xc8\x9binerea pisicilor. Dup\xc4\x83 ce \xc3\xaei dau medicamentul, b\xc4\x83rbatul vomit\xc4\x83 cu \xe2\x80\x9evini\xc8\x99oare\xe2\x80\x9d, femeia sp\xc4\x83l\xc3\xa2nd pe jos. \xc3\x8entre timp, cu Mihaela, care este \xc3\xaentr-un continuu du-te-vino, apare \xc8\x99i un vecin Gelu, care \xc3\xaei returneaz\xc4\x83 lui Sandu o scul\xc4\x83. Ea pleac\xc4\x83 s\xc4\x83 o duc\xc4\x83 \xc3\xaen apartamentul lor \xc8\x99i s\xc4\x83 pun\xc4\x83 pelteaua preg\xc4\x83tit\xc4\x83 \xc3\xaen borcane._NEWLINE_Sandu \xc8\x99i Gelu se prind \xc3\xaentr-o discu\xc8\x9bie, \xc3\xaentre timp domnul L\xc4\x83z\xc4\x83rescu se duce la baie. Nu \xc3\xael iau \xc3\xaen seam\xc4\x83 c\xc3\xa2nd strig\xc4\x83 dup\xc4\x83 ajutor \xc8\x99i, c\xc3\xa2nd \xc3\xaen scurt timp vine \xc8\x99i o asistent\xc4\x83, Mioara Avram, de la salvare, \xc3\xael g\xc4\x83sesc c\xc4\x83zut \xc3\xaen du\xc8\x99. Dus \xc3\xaen camer\xc4\x83 de Sandu \xc8\x99i femeia de la salvare (c\xc4\x83ci Gelu plecase odat\xc4\x83 cu sosirea ei), \xc3\xaei este luat\xc4\x83 tensiunea \xc8\x99i este consultat. \xc3\x8en timp ce i-a pus un termometru la sub\xc8\x9bioar\xc4\x83, asistenta se duce \xc3\xaen buc\xc4\x83t\xc4\x83rie cu Mihaela ca s\xc4\x83 fumeze o \xc8\x9bigar\xc4\x83, spun\xc3\xa2ndu-i c\xc4\x83 crede c\xc4\x83 bolnavul are o tumoare de colon \xc8\x99i c\xc4\x83 va trebui probabil internat. Asistenta o roag\xc4\x83 ca unul dintre so\xc8\x9bi s\xc4\x83-l \xc3\xaenso\xc8\x9beasc\xc4\x83 pe domnul L\xc4\x83z\xc4\x83rescu pentru \xc3\xaenlesnirea intern\xc4\x83rii, \xc3\xaens\xc4\x83 aceasta se arat\xc4\x83 reticent\xc4\x83, pretext\xc3\xa2nd c\xc4\x83 \xc8\x99otul ei ar fi gelos \xc8\x99i, c\xc3\xa2nd e \xc3\xaentrebat acesta dac\xc4\x83 ar merge, devine nervoas\xc4\x83, impun\xc3\xa2ndu-i so\xc8\x9bului s\xc4\x83 nu mearg\xc4\x83, pentru c\xc4\x83 nu ar avea cu ce s\xc4\x83 se \xc3\xaentoarc\xc4\x83 \xc3\xaen cazul intern\xc4\x83rii \xc8\x99i ea nu vrea s\xc4\x83 r\xc4\x83m\xc3\xa2n\xc4\x83 singur\xc4\x83 s\xc3\xa2mb\xc4\x83ta seara._NEWLINE_Eva este sunat\xc4\x83 \xc3\xaenainte de plecarea la spital, hot\xc4\x83r\xc3\xa2nd s\xc4\x83 vin\xc4\x83 cu primul tren. Medicii de la primul spital, (Sf\xc3\xa2ntul Spiridon), \xc3\xaei repro\xc8\x99eaz\xc4\x83 asistentei c\xc4\x83 nu l-a dus la Fundeni. Cei doi medici, unul \xc3\xaen v\xc3\xa2rst\xc4\x83 \xc8\x99i unul t\xc3\xa2n\xc4\x83r, \xc3\xael ceart\xc4\x83 pe L\xc4\x83z\xc4\x83rescu c\xc4\x83 bea, cel \xc3\xaen v\xc3\xa2rst\xc4\x83 \xc3\xael umile\xc8\x99te, angaj\xc3\xa2ndu-se \xc3\xaentr-o tirad\xc4\x83 de repro\xc8\x99uri, cum c\xc4\x83 oamenii ca L\xc4\x83z\xc4\x83rescu umplu spitalele \xc8\x99i \xc3\xae\xc8\x99i bat copiii \xc8\x99i so\xc8\x9biile, \xc8\x9bip\xc3\xa2nd, amenin\xc8\x9b\xc3\xa2ndu-l \xc8\x99i numindu-l \xc3\xaen cele din urm\xc4\x83 \xe2\x80\x9eporc\xe2\x80\x9d. La un moment dat, sunt aduse victimele critice unui accident grav de la S\xc4\x83ftica. Bolnavul este trimis la Floreasca sau la Universitar, doctorul presupun\xc3\xa2nd c\xc4\x83 are o ciroz\xc4\x83 la ficat._NEWLINE_Pe drum, el vomit\xc4\x83 din nou. Doctori\xc8\x9ba de la urm\xc4\x83torul spital (Spitalul Universitar) crede c\xc4\x83 problema este tot ficatul, p\xc3\xa2n\xc4\x83 c\xc3\xa2nd ia \xc3\xaen seam\xc4\x83 durerea de cap. Observ\xc4\x83 c\xc4\x83 m\xc3\xa2na dreapt\xc4\x83 este sl\xc4\x83bit\xc4\x83 \xc8\x99i \xc3\xael cheam\xc4\x83 pe doctorul Drago\xc8\x99 Popescu, de la neurologie. Acesta \xc3\xael consult\xc4\x83 \xc8\x99i \xc3\xaen acest punct pacientul deja nu mai vorbe\xc8\x99te clar, situa\xc8\x9bie care se agraveaz\xc4\x83 apoi gradual. Toate reflexele \xc3\xaei sunt sl\xc4\x83bite pe partea dreapt\xc4\x83. Este nevoie de o tomografie, \xc3\xaens\xc4\x83 aparatul este ocupat pentru urm\xc4\x83toarele trei ore. De\xc8\x99i se g\xc3\xa2ndesc s\xc4\x83 \xc3\xael duc\xc4\x83 la Spitalul Filaret, doctorul vorbe\xc8\x99te cu cineva de la unitatea de tomograf, ca s\xc4\x83 \xc3\xaei fac\xc4\x83 totu\xc8\x99i tomografia domnului L\xc4\x83z\xc4\x83rescu._NEWLINE_La tomograf, asistenta Mariana (Monica B\xc3\xa2rl\xc4\x83deanu) este o cunoscut\xc4\x83 a asistentei de ambulan\xc8\x9b\xc4\x83, fiind \xc3\xaen consecin\xc8\x9b\xc4\x83 amabil\xc4\x83 cu domnul L\xc4\x83z\xc4\x83rescu, care se scap\xc4\x83 pe el. Doctorul este \xc3\xaens\xc4\x83 un t\xc3\xa2n\xc4\x83r impertinent, cu un spirit al umorului debord\xc3\xa2nd de cinism \xc8\x99i sarcasm, tutuindu-l pe pacient. Descoper\xc4\x83 neoplasme la ficat \xc8\x99i un hematom cranian. \xc3\x8en prezen\xc8\x9ba pacientului o \xc3\xaendeamn\xc4\x83 pe asistenta Mioara Avram s\xc4\x83-l duc\xc4\x83 la un alt spital, ca s\xc4\x83 fie \xe2\x80\x9eoperat repede \xc8\x99i salvat, ca s\xc4\x83 poat\xc4\x83 dup-aia s\xc4\x83 moar\xc4\x83 acas\xc4\x83 de cancer\xe2\x80\x9d._NEWLINE_Ajuns\xc4\x83 cu pacientul la al treilea spital (Filaret), asistenta este sfidat\xc4\x83 \xc3\xaen sala de gard\xc4\x83 de c\xc4\x83tre o doctori\xc8\x9b\xc4\x83 impertinent\xc4\x83. \xc3\x8e\xc8\x99i face apari\xc8\x9bia \xc8\x99i un doctor Miric\xc4\x83. Confrunta\xc8\x9bi cu impacien\xc8\x9ba asistentei de salvare, care insist\xc4\x83 ca medicii s\xc4\x83 \xc3\xael opereze pe domnul L\xc4\x83z\xc4\x83rescu, dup\xc4\x83 ce \xc3\xael plimbase deja de ore \xc3\xaentregi \xc3\xaentre spitale, ei insist\xc4\x83 s\xc4\x83 \xc3\xael consulte pe pacient, care deja nu mai poate vorbi aproape deloc. De\xc8\x99i nu mai are capacitatea de a semna, doctorii de la Filaret refuz\xc4\x83 s\xc4\x83-l opereze, \xc3\xaentruc\xc3\xa2t nu au semn\xc4\x83tur\xc4\x83 pacientului. _NEWLINE_Este dus la Bagdasar, unde doctori\xc8\x9ba este surprins\xc4\x83 c\xc4\x83 nu a fost operat la spitalul precedent, \xc3\xaendoindu-se c\xc4\x83 situa\xc8\x9bia s-ar fi putut \xc3\xaenr\xc4\x83ut\xc4\x83\xc8\x9bi pe drum. Ea \xc3\xael declar\xc4\x83 incon\xc8\x99tient \xc8\x99i \xc3\xaen ultima scen\xc4\x83, Dante Remus L\xc4\x83z\xc4\x83rescu este preg\xc4\x83tit pentru opera\xc8\x9bie, finalul r\xc4\x83m\xc3\xa2n\xc3\xa2nd deschis.\n_START_SECTION_\nDomnul L\xc4\x83z\xc4\x83rescu\n_START_PARAGRAPH_\nDante Remus L\xc4\x83z\xc4\x83rescu - pe scurt, domnul L\xc4\x83z\xc4\x83rescu - este protagonistul principal al filmului. Un b\xc4\x83tr\xc3\xa2n decrepit de 62 de ani \xe2\x80\x93 63 ne\xc3\xaemplini\xc8\x9bi, cum \xc3\xaei place s\xc4\x83 spun\xc4\x83 - care are obiceiul de a consuma o b\xc4\x83utur\xc4\x83 artizanal\xc4\x83, numit\xc4\x83 Mastropol, locuie\xc8\x99te singur \xc3\xaempreun\xc4\x83 cu cele trei pisici ale sale, pe care le iube\xc8\x99te mai mult dec\xc3\xa2t orice pe lume. De altfel, c\xc3\xa2nd trebuie s\xc4\x83 plece cu salvarea, grija sa cea mai mare este ca vecinul s\xc4\x83u Sandu s\xc4\x83 hr\xc4\x83neasc\xc4\x83 animalele. Mai are o sor\xc4\x83 \xc3\xaen T\xc3\xa2rgu Mure\xc8\x99, Eva, cu care are o rela\xc8\x9bie cel pu\xc8\x9bin tensionat\xc4\x83, \xc3\xaentruc\xc3\xa2t femeia \xc3\xael ceart\xc4\x83 pentru obiceiul de a bea. Este de opt ani v\xc4\x83duv, iar singura sa fiic\xc4\x83, Bianca, locuie\xc8\x99te \xc3\xaen Toronto, Canada. Cu vecinii de la bloc are pu\xc8\x9bine rela\xc8\x9bii bune, dar nu foarte profunde. Mihaela, \xc3\xael acuz\xc4\x83 \xc3\xaen absen\xc8\x9b\xc4\x83 c\xc4\x83 l-a \xc3\xaenv\xc4\x83\xc8\x9bat pe so\xc8\x9bul ei s\xc4\x83 bea._NEWLINE_\xc3\x8en seara \xc3\xaen care se petrece ac\xc8\x9biunea, el acuz\xc4\x83 puternice dureri de cap \xc8\x99i grea\xc8\x9b\xc4\x83. Ini\xc8\x9bial toat\xc4\x83 lumea suspecteaz\xc4\x83 c\xc4\x83 acestea sunt cauzate de alcool, ceea ce \xc3\xael dezarmeaz\xc4\x83, dar nu \xc3\xael las\xc4\x83 \xc3\xaens\xc4\x83 inert, reac\xc8\x9bion\xc3\xa2nd uneori \xc8\x9b\xc3\xa2fnos celor din jur, aceste momente constituind izbucnirile comice ale filmului. \xc3\x8enchiz\xc3\xa2ndu-i surorii sale telefonul \xc3\xaen nas, are apoi remu\xc8\x99c\xc4\x83ri s\xc4\x83 nu ridice receptorul c\xc3\xa2nd este sunat din nou. De asemenea r\xc4\x83spunde acid replicilor f\xc4\x83r\xc4\x83 tact ale vecinilor Gelu \xc8\x99i Sandu, \xc3\xaentreb\xc4\x83rii primului dac\xc4\x83 situa\xc8\x9bia e \xe2\x80\x9ede spital\xe2\x80\x9d, \xc3\xaei r\xc4\x83spunde c\xc4\x83 e de circ, iar pe cel de-al doilea, la \xc3\xaendemnul s\xc4\x83 scape de pisici, \xc3\xael \xc3\xaentreab\xc4\x83 de ce nu scap\xc4\x83 de so\xc8\x9bia sa._NEWLINE_Pe parcursul filmului, pozi\xc8\x9bia \xc3\xaen raport cu personajele din jur sl\xc4\x83be\xc8\x99te simultan cu \xc3\xaenr\xc4\x83ut\xc4\x83\xc8\x9birea situa\xc8\x9biei sale medicale. Domnul L\xc4\x83z\xc4\x83rescu are cea mai puternic\xc4\x83 izbucnire vis-a-vis de primul doctor care \xc3\xael consult\xc4\x83 \xc8\x99i \xc3\xael jigne\xc8\x99te. D\xc3\xa2nd s\xc4\x83 se ridice, protagonistul cade imediat pe jos. Pe m\xc4\x83sur\xc4\x83 ce este purtat dintr-un spital \xc3\xaen altul, singur\xc4\x83 asistenta de salvare Mioara Avram \xc3\xaei arat\xc4\x83 empatie, actri\xc8\x9ba Lumini\xc8\x9ba Gheorghiu spun\xc3\xa2nd \xc3\xaentr-un interviu c\xc4\x83 regret\xc4\x83 c\xc4\x83 personajul ei nu a r\xc4\x83mas p\xc3\xa2n\xc4\x83 la sf\xc3\xa2r\xc8\x99it al\xc4\x83turi de bolnav: \xe2\x80\x9eAm, totu\xc8\x99i, ceva s\xc4\x83 \xc3\xaemi repro\xc8\x99ez la acest rol: Cristi nu mi-a zis nimic, dar cred c\xc4\x83 la final trebuia s\xc4\x83 mai stau c\xc3\xa2teva secunde \xc3\xaen plus \xc3\xaen cadru. (...) Cred c\xc4\x83 trebuia s\xc4\x83 mai stau un pic al\xc4\x83turi de domnul L\xc4\x83z\xc4\x83rescu, mai ales c\xc4\x83 \xc8\x99tiam c\xc4\x83 se duce \xc3\xaen s\xc3\xa2nul lui Avram\xe2\x80\x9d\n_START_SECTION_\nMioara Avram\n_START_PARAGRAPH_\nJucat\xc4\x83 de actri\xc8\x9ba Lumini\xc8\x9ba Gheorghiu, asistenta de ambulan\xc8\x9b\xc4\x83 Mioara Avram este cea care ajunge la locuin\xc8\x9ba domnului L\xc4\x83z\xc4\x83rescu, fiind primul cadru medical care \xc3\xael consult\xc4\x83. La fel ca celelalte personaje, crede ini\xc8\x9bial c\xc4\x83 problema lui este cauzat\xc4\x83 de b\xc4\x83utur\xc4\x83, \xc3\xaens\xc4\x83 \xc3\xae\xc8\x99i schimb\xc4\x83 opinia c\xc3\xa2nd sesizeaz\xc4\x83 durerile abdominale ale b\xc4\x83tr\xc3\xa2nului. Pe m\xc4\x83sur\xc4\x83 ce filmul \xc3\xaenainteaz\xc4\x83, se creeaz\xc4\x83 o sinergie \xc3\xaentre domnul L\xc4\x83z\xc4\x83rescu \xc8\x99i ea, femeia devenind avocata sa. De\xc8\x99i personajul asistentei nu este eroizat de cineastul Puiu, se remarc\xc4\x83 totu\xc8\x99i o antinomie \xc3\xaentre felul \xc3\xaen care \xc3\xae\xc8\x99i face ea meseria \xc8\x99i cadrele spitalelor care \xc3\xael expediaz\xc4\x83 pe pacient. Ajuns\xc4\x83 la spitalul Filaret, dup\xc4\x83 ce b\xc4\x83tr\xc3\xa2nul fusese consultat la tomograf \xc8\x99i doctorul de acolo recomandase urgent opera\xc8\x9bia, ea se love\xc8\x99te de obtuzitatea unei rezidente lipsit\xc4\x83 de experien\xc8\x9b\xc4\x83, care insist\xc4\x83 s\xc4\x83 reia examinarea medical\xc4\x83 a pacientului aflat deja \xc3\xaentr-o stare avansat\xc4\x83 de confuzie. Doctori\xc8\x9ba este secondat\xc4\x83 la scurt timp de un doctor la fel de obtuz, care purcede s\xc4\x83 \xc3\xaei explice pacientului drepturile sale \xc8\x99i \xc3\xael pune s\xc4\x83 semneze un consim\xc8\x9b\xc4\x83m\xc3\xa2nt, de\xc8\x99i acesta nu mai este \xc3\xaen starea s\xc4\x83 ia decizii referitoare la propria s\xc4\x83n\xc4\x83tate. Mioara Avram este umilit\xc4\x83 de cei doi medici, rug\xc3\xa2ndu-i cu stoicism s\xc4\x83 opereze pacientul.\n_START_SECTION_\nProduc\xc8\x9bia\n_START_PARAGRAPH_\nFilmul \xc3\xae\xc8\x99i are originea \xc3\xaen experien\xc8\x9bele lui Cristi Puiu \xc3\xaen spitalele bucure\xc8\x99tene: prima din 1997, c\xc3\xa2nd a fost operat de apendicit\xc4\x83 \xc3\xaentr-un spital supraaglomerat \xc8\x99i apoi, dup\xc4\x83 terminarea lucrului la filmul Marfa \xc8\x99i banii, c\xc3\xa2nd a avut o criz\xc4\x83 de sindrom Mallory-Weiss.\n_START_SECTION_\nCritic\xc4\x83\n_START_PARAGRAPH_\nMajoritatea recenziilor str\xc4\x83ine au fost elogioase. Criticul Peter Bradshaw al ziarului The Guardian a scris despre film c\xc4\x83 este magnific, g\xc4\x83sind asem\xc4\x83n\xc4\x83ri cu stilul documentar al lui Frederick Wiseman \xc8\x99i cu literatura lui Samuel Beckett. El situeaz\xc4\x83 \xe2\x80\x9ebrilian\xc8\x9ba filmului\xe2\x80\x9d \xc3\xaen \xe2\x80\x9e\xc8\x99ocanta \xc8\x99i nemiloasa transmitere a adev\xc4\x83rului c\xc4\x83 pentru cei mai mul\xc8\x9bi dintre noi, moartea nu este un moment singular, ci un proces gradual \xc8\x99i insidios al deterior\xc4\x83rii.\xe2\x80\x9d (englez\xc4\x83 \xe2\x80\x9estunning and unforgiving transmission of the great truth that for most of us, death is not a single, flatline moment, but a gradual, insidious process of deterioration\xe2\x80\x9d). Criticul Roger Ebert remarc\xc4\x83 o asem\xc4\x83nare cu filmele fra\xc8\x9bilor Dardenne, scriind c\xc4\x83 \xe2\x80\x9efilmul nu este lipsit de m\xc4\x83rinimie, ci este faptic \xc8\x99i nu \xc3\xaentreprinde nimic s\xc4\x83 intensifice drama\xe2\x80\x9d (englez\xc4\x83 \xe2\x80\x9eThe movie is not heartless but it is matter-of-fact, and makes no attempt to heighten the drama\xe2\x80\x9d). Ruthe Stein, cronicar\xc4\x83 de film la San Francisco Chronicle, remarc\xc4\x83 faptul c\xc4\x83 dac\xc4\x83 filmul \xc8\x99i-ar fi propus doar s\xc4\x83 critice sistemul medical de stat - aspect consemnat de mul\xc8\x9bi recenzen\xc8\x9bi - nu ar fi ajuns mai departe de Bulgaria, \xc3\xaens\xc4\x83 crea\xc8\x9bia \xe2\x80\x9eexploreaz\xc4\x83 o tem\xc4\x83 universal\xc4\x83, cum boala poate s\xc4\x83 r\xc4\x83peasc\xc4\x83 individualitatea unui om\xe2\x80\x9d.'